A Tanács határozata

(2001. május 14.)

a hosszú távon vándorló halfajokra vonatkozó egyes gazdálkodási intézkedések végrehajtásának bizonyos kiadásaihoz nyújtandó közösségi pénzügyi hozzájárulásról

(2001/382/EK)

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre és különösen annak 37. cikkére,

tekintettel a Bizottság javaslatára,

tekintettel az Európai Parlament véleményére [1],

mivel:

(1) Az Európai Közösség 1997. november 14-től szerződő fele az atlanti tonhalfajok védelmére létrehozott nemzetközi egyezménynek, a továbbiakban "az ICCAT-egyezmény".

(2) Az ICCAT-egyezmény az atlanti tonhalfajok védelmére alakult nemzetközi bizottság – a továbbiakban az "ICCAT" – létrehozásával és az egyezmény területén folytatott gazdálkodásra vonatkozó, hamarosan kötelezővé váló ajánlások elfogadásával megteremti a tonhalfélék és hasonló halfajok védelmének és gazdálkodásának regionális együttműködési keretrendszerét az Atlanti-óceán és a szomszédos tengerek területén.

(3) 1998. november 16. és 23. között az ICCAT rendkívüli ülésén elfogadta a szerződő felek számára 1999. június 21-től kötelezővé vált, a halászfelszerelések használatát térben/időben korlátozó ajánlást. A hosszú távon vándorló fajok bizonyos állományainak védelmét célzó bizonyos technikai intézkedésekről szóló, 2001. május 14-i 973/2001/EK tanácsi rendelet [2] ezt az ajánlást beépíti a közösségi jogba.

(4) Az intézkedés érvényesítése céljából rendelkezés született arról, hogy az érintett időszakban minden hajó fedélzetén tartózkodjon megfigyelő. Ezért szükséges a megfigyelők kijelölésére, feladataik meghatározására és a foglalkoztatásukkal kapcsolatban felmerülő költségek kifizetésére vonatkozó részletes rendelkezések elfogadása.

(5) A tagállamok kötelesek gondoskodni arról, hogy a lobogójuk alatt hajózó és az ICCAT-térségben működő hajók eleget tegyenek a térségben alkalmazott védelmi és gazdálkodási rendelkezéseknek. Ezért szükséges, hogy a tagállamok ellenőrizzék a megfigyelők rendszerének alkalmazását.

(6) A tagállamoknak intézkedéseket kell tenniük annak érdekében, hogy a lobogójuk alatt hajózó hajókon megfigyelők tartózkodjanak, és hogy a megfigyelők részére megtérítsék a kijelölésük nyomán felmerülő költségeket.

(7) A megfigyelők rendszerének alkalmazását elősegítendő rendelkezést kell hozni a Közösségnek a 2000. november 1. és 2001. január 31. közötti időszakban a megfigyelők megbízása nyomán felmerülő költségekhez történő hozzájárulásáról. A hozzájárulás előfeltétele lenne, hogy a rendszer működőképessé válását követően a tagállamok átvállalják a költségeket,

ELFOGADTA EZT A HATÁROZATOT:

1. cikk

(1) A 973/2001/EK rendelet 3. cikkének rendelkezései alapján foglalkoztatott megfigyelők kijelöléséből eredő költségeket a megfigyelőket kinevező tagállam viseli.

(2) A tagállamok ezeket a költségeket – teljes egészében vagy részben – a 973/2001/EK rendelet 1. cikkében említett közösségi halászhajók tulajdonosaira terhelhetik.

2. cikk

(1) A megfigyelők rendszerének bevezetését elősegítendő, a Közösség hozzájárulhat a megfigyelők kijelölésével kapcsolatban 2000. november 1. és 2001. január 31. között a tagállamoknál felmerülő kiadások finanszírozásához.

(2) A Közösség hozzájárulásának mértéke az egyes tagállamoknál a kijelölés során állami alapokból felmerült kiadás 50 %-a.

(3) A pénzügyi hozzájárulást igénybe venni szándékozó tagállamok kötelesek 2001. szeptember 1-jéig részletes jelentést küldeni a Bizottságnak az alábbiakról:

- a kijelölt megfigyelők számáról,

- az érintett hajók számáról,

- a megfigyelt hajó nevéről és a megfigyelő kinevezésének időtartamáról,

- minden egyes megfigyelő zárójelentéséről.

(4) A pénzügyi hozzájárulást igénybe venni szándékozó tagállamok kötelesek legkésőbb 2001. október 1-jéig küldeni egy, a 2. bekezdésben említett kiadások megtérítésére vonatkozó kérelmet, valamint a tanúsító iratok két példányát. A tanúsító iratoknak tartalmazniuk kell legalább a tagállam és a szolgáltató(k) között létrejött megállapodás fő elemeit és az érintett kifizetéseket igazoló dokumentumokat.

A tagállamoknak biztosítékkal kell szolgálniuk arra vonatkozóan, hogy a kiadások a hatékony és eredményes pénzgazdálkodás elveinek és e határozat követelményeinek betartásával merültek fel.

(5) A tagállamok biztosítják a Bizottság részére az e határozatban meghatározott követelmények érvényesítésének ellenőrzéséhez szükséges információkat, különös tekintettel azon megfigyelők kinevezésére, akik vonatkozásában a Közösség pénzügyi hozzájárulást biztosított.

3. cikk

Ezt a határozatot az Európai Közösségek Hivatalos Lapjában való kihirdetésének napjától kell alkalmazni.

Ennek a határozatnak a tagállamok a címzettjei.

Kelt Brüsszelben, 2001. május 14-én.

a Tanács részéről

az elnök

L. Rekke

[1] 2001. február 28-i vélemény (a Hivatalos Lapban még nem tették közzé).

[2] HL L 137., 2001.5.19., 1. o.

--------------------------------------------------